b'\n_START_ARTICLE_\nKibernetski terorizem\n_START_PARAGRAPH_\nKibernetski terorizem predstavlja na\xc4\x8drten, politi\xc4\x8dno motiviran napad na informacijo, ra\xc4\x8dunalni\xc5\xa1ki sistem, ra\xc4\x8dunalni\xc5\xa1ke programe in podatke. Kibernetski terorizem je konvergenca terorizma in kibernetskega okolja. Kibernetski terorizem pomeni nezakonite napade ali gro\xc5\xbenje na ra\xc4\x8dunalnike, omre\xc5\xbeja in informacije, ki so v shranjene v njih, pod pogojem, da so izvedeni z namenom ustrahovanja ali prisiljenja vlade in njihovih dr\xc5\xbeavljanov v podpiranje dolo\xc4\x8denih politi\xc4\x8dnih ali dru\xc5\xbebenih ciljev. Da se napad obravnava kot kibernetski terorizem mora biti usmerjen proti ljudem ali lastnini ali povzro\xc4\x8diti dovolj veliko \xc5\xa1kodo, da pri ljudeh povzro\xc4\x8di strah._NEWLINE_Vendar pa ra\xc4\x8dunalniki niso zmo\xc5\xbeni sami povzro\xc4\x8diti smrt (razen, \xc4\x8de upravljajo \xc5\xbeivljenjsko pomembne naprave) ali po\xc5\xa1kodbo. Teroristi\xc4\x8dna dejanja, storjena preko ra\xc4\x8dunalnikov, so posredna, vendar so kljub temu lahko posledice katastrofalne, v\xc4\x8dasih tudi ve\xc4\x8dje kot pri klasi\xc4\x8dnih teroristi\xc4\x8dnih napadih._NEWLINE_Ker v dana\xc5\xa1njem \xc4\x8dasu kriti\xc4\x8dno infrastrukturo, kot je elektrika, voda in plin ter tudi banke in finan\xc4\x8dne institucije, upravljajo ra\xc4\x8dunalniki, predstavljajo ranljivosti, katere teroristi lahko izkoristijo. Obramba proti takim napadom se za\xc4\x8dne pri priznavanju tega, da taka gro\xc5\xbenja sploh obstaja._NEWLINE_Ena od oblik napadov kibernetskega terorizma je usmerjena na uni\xc4\x8denje ali po\xc5\xa1kodovanje kriti\xc4\x8dne informacijske infrastrukture. Sem spadajo napadi na strojno in programsko opremo, kjer je stranska posledica tudi uni\xc4\x8denje podatkov. Najpogostej\xc5\xa1a oblika kibernetskega terorizma pa so napadi na informacijske sisteme. Glavni cilj je sprememba ali uni\xc4\x8denje vsebine elektronskih datotek, ra\xc4\x8dunalni\xc5\xa1kih sistemov ali materiala, ki ga ta vsebuje. Tretja oblika kibernetskega terorizma zajema uporabo interneta in informacijskih sistemov za izvedbo klasi\xc4\x8dnega teroristi\xc4\x8dnega napada._NEWLINE_\xc4\x8ceprav se kibernetski terorizem po metodah in tehnikah ne razlikuje od drugih zlonamernih napadov na informacijski sistem, med njimi obstaja pomembna razlika. Ta se ka\xc5\xbee v motivaciji, ki \xc5\xbeene klasi\xc4\x8dne storilce ra\xc4\x8dunalni\xc5\xa1ke kriminalitete in teroriste, ki izkori\xc5\xa1\xc4\x8dajo splet za dosego svojih ciljev. Teroristi v kibernetskem okolju imajo enako motivacijo kot klasi\xc4\x8dni teroristi, t. j. vplivanje na dru\xc5\xbebene in politi\xc4\x8dne spremembe. Medtem je najpogostej\xc5\xa1a motivacija storilcev klasi\xc4\x8dne ra\xc4\x8dunalni\xc5\xa1ke kriminalitete \xc5\xbeelja po dokazovanju, velikokrat pa tudi odkrivanje in opozarjanje na varnostne vrzeli. Lahko delujejo po naro\xc4\x8dilu. V tej to\xc4\x8dki lahko pride do sodelovanja med slednjimi in teroristi, kadar so ti pripravljeni ponuditi zadostna finan\xc4\x8dna sredstva za izvr\xc5\xa1itev napada na informacijski sistem vladnih institucij, korporacij ali sisteme kriti\xc4\x8dne infrastrukture. V tem primeru je glavni motiv storilcev kibernetske kriminalitete premo\xc5\xbeenjska korist._NEWLINE_\xc5\xa0koda kibernetskega terorizma se po navadi izka\xc5\xbee ekonomski obliki, ob posebnih pogojih pa se lahko izka\xc5\xbee tudi v po\xc5\xa1kodbi ali smrti ljudi (v primeru, ko gre za napad na kriti\xc4\x8dno infrastrukturo, pomembno za oskrbo ljudi). Teroristi spletne storitve izvajajo tudi za druge potrebe, kotje npr. na\xc4\x8drtovanje, koordiniranje, ogla\xc5\xa1evanje, rekrutiranje, propaganda in zbiranje finan\xc4\x8dnih sredstev._NEWLINE_\xc4\x8ceprav je mnogo ra\xc4\x8dunalni\xc5\xa1kih ranljivosti mo\xc5\xbeno popraviti, je nemogo\xc4\x8de, da bi eliminirali vse ranljivosti. \xc4\x8cetudi tehnologija sama nudi dobro varnost, je velikokrat uporabljena na na\xc4\x8din, ki omogo\xc4\x8da napade. Vedno pa obstaja mo\xc5\xbenost, da pravice do dostopa v podjetjih izkoristijo delavci sami, lahko tudi v povezavi s teroristi._NEWLINE_\xc4\x8ceprav se na prvi pogled zdi, da kibernetski terorizem ne predstavlja iminentne gro\xc5\xbenje, se lahko v prihodnosti to spremeni. Za teroriste ima kibernetsko okolje kar nekaj prednosti pred fizi\xc4\x8dnimi metodami. Lahko je izvr\xc5\xa1eno iz oddaljene lokacije in anonimno. Kibernetski terorizem je tudi privla\xc4\x8den iz vidika medijskega pokritja, saj so tako javnost kot tudi mediji fascinirani prakti\xc4\x8dno nad kakr\xc5\xa1nimkoli ra\xc4\x8dunalni\xc5\xa1kim napadom.'